सामीती लोग
सामीती लोग () मध्य पूर्व से उत्पन्न हुई उन मानव जातियों को कहा जाता है जो किसी सामी भाषा को अपनी मातृभाषा के रूप में बोलते हैं। इन भाषाओं में इब्रानी भाषा, अरबी भाषा, अक्कादी भाषा, आरामाई भाषा, गिइज़ भाषा, फ़ोनीशियाई भाषा और अम्हारिक भाषा शामिल हैं। आधुनिक काल में सामीती लोगों के मुख्य समुदाय अरब लोग और यहूदी लोग हैं। दुनिया भर में सामीती लोगों की आबादी ३५ करोड़ अनुमानित की गई है जिसमें से ३० करोड़ अरब, ३.८ करोड़ इथियोपिया के हबशी लोग, ४०-५० लाख मिज़राही यहूदी लोग, ४२ लाख असीरियाई लोग और १० लाख माल्टा के द्वीप के लोग हैं।
ताजिकी भाषा
ताजिकी या ताजिकी फ़ारसी () मध्य एशिया में बोली जाने वाली आधुनिक फ़ारसी भाषा का एक रूप है। ताजिकी बोलने वाले ज़्यादातर ताजिकिस्तान और उज़बेकिस्तान में रहते हैं, हालांकि ताजिकी मातृभाषियों के कुछ समुदाय अफ़्ग़ानिस्तान, रूस और चीन के शिनजियांग प्रान्त में भी मिलते हैं। अनुमानित किया गया है कि कुल मिलकर सन् १९९१ में ताजिकी बोलने वालों की संख्या ४४.६ लाख थी। वैसे तो ताजिकी ईरान में बोली जाने वाली फ़ारसी से काफ़ी मिलती है लेकिन ईरानी फ़ारसी में अरबी भाषा का प्रभाव अधिक है जबकि ताजिकी में तुर्की भाषाओँ और कुछ हद तक उज़बेक भाषा का असर ज़्यादा दिखता है। कई दशकों तक ताजिकिस्तान सोवियत संघ का हिस्सा था और उसके प्रभाव से ताजिकी आम तौर से सिरिलिक लिपि में लिखी जाती है।